
Társadalmi és gazdasági tendenciák vizsgálata Egerszalók példáján keresztül

Az egyes települések komplex vizsgálata hosszú múltra tekint vissza hazánkban. Kétségtelen, hogy napjaink egyik legmeghatározóbb és egyben legizgalmasabb kérdése, hogy milyen lehetőségei vannak a különböző települések fejlesztésének és ezáltal hogyan változnak az egyes társadalmi és gazdasági tényezők. Egy igen összetett, de ugyanakkor nagyon érdekes kérdéskört vizsgálok meg dolgozatomban, hiszen a kutatás célja, hogy feltérképezzem a különböző gazdasági és társadalmi tényezők változását, illetve, hogy bemutassam, hogy hogyan alakult és változott meg Egerszalóknak a helyzete, ahol a meglévő hőforrás településfejlesztésre gyakorolt hatása kiemelkedőnek tekinthető.
Pályamunkámban az alábbi három felállított hipotézis mentén végzem el az elemzést:
H1: Az elmúlt évtizedben Egerszalók népességnövekedési tendenciái pozitív irányúak, így a népesség száma folyamatosan növekszik.
H2: A munkaerőpiaci és gazdasági mutatók alapján Egerszalók versenyképesebbnek bizonyul, az Egri járás és Heves megye aggregált értékeinél.
H3: Egerszalók turisztikai szempontból kiemelt jelentőségű településnek bizonyul hazánkban.
Véleményem szerint az elemzés egy átfogó képet ad a település gazdasági és társadalmi tendenciákról, amely a jövőbeli fejlesztések szempontjából előnyös és kiemelt jelentőségű lehet.



